"Ndzi vulavula hi matiko ya le handle, ngopfu-ngopfu hi vamakhelwana va hina, hi xikongomelo xo karhi," ku hlamusela Mboxani. "Hi fanele ku tiyisa leswaku ku na ku rhula ematikweni lawa ya hi rhendzeleke. Leswi swi ta dya mamiliyoni yo tala ya timali leti a ti fanele ku antswisa swo tala laha tikweni. Loko ho tiyisa leswaku ku na ku rhula na ku twanana eZimbabwe, eSwaziland, eLesotho, eMozambique, eBotswana, eZambia na le Namibia, hi ta kota ku va na ku rhula na hina. Xi ta va xihoxo lexikulu loko Afrika-Dzonga o rivala leswaku i un'we na matiko ya Dzonga wa Afrika. A ndzi vuli leswaku hi fanele ku nghenelela eka timhaka ta xikaya ta matiko man'wana, e-e. Tiko rin'wana ni rin'wana ri fanele ku pfinyana ni swiphiqo swa rona. Leswi ndzi vulaka swona hileswaku loko swi kombisa leswaku swi lava ku hi onhela kumbe ku hi tikisela, hi fanele ku lava tindlela to pfuneta. Hi nge swi koti ku hlawulela vanhu va matiko man'wana loyi a faneleke ku va Presidente wa vona. Lowu i ntirho wa vanhu va tiko rero. Loko ku lwetana ka vona ku endla leswaku mindzilikano ya hina yi nga ha tshamiseki kahle, hi ta fanele ku nghenelela hi ri karhi hi xixima ku tiyimela eka tiko rihi kumbe rihi."